
AVIZ

asupra propunerii legislative privind egalizarea şanselor pentru persoanele cu handicap în România

În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind egalizarea şanselor pentru persoanele cu handicap în România, trimisă cu adresa nr. P.L.X- 698 din 10 noiembrie 2004, înregistrată  sub nr. 31/1033 din 11.11.2004.


Senatul, în şedinţa sa din 9 noiembrie 2004, a respins propunerea legislativă.

Guvernul, prin Punctul de vedere nr. 2290/13.07.2004, nu susţine adoptarea prezentei propuneri legislative.

Camera Deputaţilor este Cameră decizională.
Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din           2 februarie 2005.


Membrii comisiei au examinat propunerea legislativă supusă avizării, expunerea de motive la proiectul de lege şi avizul favorabil al Consiliului Legislativ nr. 1123 din 6 .07.2004.

În urma dezbaterilor, cu majoritate de voturi, s-a hotărât avizarea favorabilă a propunerii legislative în forma adoptată de iniţiatori, cu observaţia ca, atât în titlul legii, cât şi în textul acesteia, să se înlocuiască sintagma „persoană cu handicap” cu „persoană cu dizabilităţi”. 

În raport de obiectul şi conţinutul său, proiectul de lege face parte din categoria legilor organice.

